Kraljevstvo Fidži
<s>Kraljevstvo Fidži, znano još i kao Kraljevstvo Viti, bila je kratkotrajna monarhija na teritoriju Fidžija, a koja je figurirala kao prva ujedinjena fidžijska država.</s><s>Kraljevstvo je obuhvaćalo cijeli teritorij suvremenog Fidžija, uz izuzetak otoka Rotume.</s><s>Prvi i jedini kralj bio je ratu Seru Epenisa Cakobau.</s>

<s>Formiranje Kraljevstva Fidži uslijedilo je u periodu kada su se plemenski poglavice borili za prevlast nad razjedinjenim arhipelagom.</s><s>Tanoa Visawaqa, otac kralja Cakobaua, ranije je pokorio istočni dio arhipelaga, međutim nikada nije imao kontrolu nad zapadnim dijelom Fidžija.</s><s>Kada se Cakobau, koji je uživao čvrstu kontrolu nad istokom, proglasio kraljem Fidžija (Tui Viti), ostali plemenski čelnici su se usprotivili, smatrajući Cakobanua prvim među jednakima, ali ne i vladarom.</s><s>Međutim, u lipnju 1871. godine, počasni britanski konzul, John Bates Thurston, uspio je uvjeriti fidžijske poglavice da prihvate ustavnu monarhiju s Cakobauom kao kraljem, s tim da bi stvarna vlast bila u rukama vlade i parlamenta kojim bi dominirali doseljenici iz Australije.</s><s>Zakonodavna skupština nove monarhije prvi put se sastala u studenom 1871. godine u Levuki.</s>

<s>U narednim mjesecima, fidžijska je vlada toliko trošila da se našla u neodrživim dugovima.</s><s>Tokom 1872. godine, nakon opetovanih društvenih i ekonomskih nemira, Thurston je na Cakobauov zahtjev pristupio službenom Londonom s ponudom cesije arhipelaga Britaniji.</s><s>Dva britanska povjerenika ubrzo su poslani na Fidži kako bi razmotrili mogućnost aneksije.</s><s>Proces su inicijalno zakomplicirali politički manevri između Cakobaua i njegovog rivala, Maʻafua, koji su stvarali probleme nekoliko mjeseci.</s><s>Dana 21. ožujka 1874. godine, Cakobau je Londonu poslao konačnu ponudu, koju su Britanci prihvatili.</s><s>Nedugo zatim, Hercules Robinson, koji će ubrzo postati prvi guverner, doplovio je na brodu HMS Dido te je svečano dočekao Cakobaua.</s><s>Nakon kraćih oscilacija, Cakobau je konačno pristao odreći se kraljevske titule.</s>

<s>Dana 10. listopada 1874. godine, Cakobau, Maʻafu i skupina viših plemenskih čelnika potpisala je Ugovor o cesiji koji je uspostavio gotovo stoljetnu koloniju Fidži.</s>

<s>Nastanci 1871.</s><s>Prestanci 1874.</s><s>Historija Fidžija
Fidži, Kraljevstvo
Novovjekovne države
Bivše države u Oceaniji</s>

